b'\n_START_ARTICLE_\nJ-pop\n_START_SECTION_\nHistoria\n_START_PARAGRAPH_\nJ-popin historia voidaan j\xc3\xa4ljitt\xc3\xa4\xc3\xa4 aikaisella Sh\xc5\x8dwa-kaudella suosituksi tulleeseen jazz-musiikkiin. Jazz toi monia aikaisemmin sotilas- ja klassisessa musiikissa k\xc3\xa4ytettyj\xc3\xa4 soittimia baareihin ja klubeihin. Syntyi japanilainen viihdemusiikki. Tuloksena "ongaku kissat" (\xe9\x9f\xb3\xe6\xa5\xbd\xe5\x96\xab\xe8\x8c\xb6 \xe2\x80\x93 musiikkikahvila) tulivat suosituiksi paikoiksi kuunnella el\xc3\xa4v\xc3\xa4\xc3\xa4 jazzia. _NEWLINE_Japanin keisarillisen armeijan painostuksesta toisen maailmansodan aikana jazz-musiikin esitt\xc3\xa4minen keskeytyi tilap\xc3\xa4isesti. Sodan j\xc3\xa4lkeen Japania miehitt\xc3\xa4m\xc3\xa4\xc3\xa4n saapuneet yhdysvaltalaiset sotilaat sek\xc3\xa4 radioasemaverkko Far East Network toivat maahan uusia musiikkityylej\xc3\xa4. Japanilaiset muusikot esittiv\xc3\xa4t nyt amerikkalaisille miehitysjoukoille boogie-woogieta, mamboa, bluesia ja kantria. Suosituiksi kappaleiksi nousivat muun muassa Shizuko Kasagin Tokyo Boogie-Woogie (1948), Eri Chiemin Tennessee Waltz (1951), Misora Hibarin O-matsuri mambo ja Izumi Yukimuran Omoide no waltz. Ulkomaalaiset muusikot ja yhtyeet, kuten Jazz at the Philharmonic -kiertueet ja Louis Armstrong k\xc3\xa4viv\xc3\xa4t Japanissa esiintym\xc3\xa4ss\xc3\xa4. Vuosi 1952 julistettiin "jazz-buumin vuodeksi", mutta jazzin soittaminen vaati taitavuutta, ja monet japanilaiset amat\xc3\xb6\xc3\xb6rimuusikot siirtyiv\xc3\xa4tkin helpommin opittavaan ja soitettavaan kantriin. T\xc3\xa4m\xc3\xa4 johti kantriin pohjautuvan musiikin suosion nopeaan kasvuun. _NEWLINE_Vuonna 1956 rock and roll -hulluus alkoi kantrimusiikkiryhm\xc3\xa4 Kosaka Kazuya and the Wagon Mastersin tehty\xc3\xa4 oman versionsa Elviksen kappaleesta Heartbreak Hotel. Rock and roll -liike saavutti huippunsa vuonna 1959 useiden japanilaisten rock and roll -yhtyeiden esityksi\xc3\xa4 sis\xc3\xa4lt\xc3\xa4v\xc3\xa4n elokuvan julkaisemisen aikaan. Rock and rollin hiipuminen Yhdysvalloissa heijastui kuitenkin my\xc3\xb6s Japaniin, sill\xc3\xa4 monet yhtyeet ottivat vaikutteita erityisesti Amerikasta. Jotkut esiintyj\xc3\xa4t yrittiv\xc3\xa4t yhdist\xc3\xa4\xc3\xa4 rock and rollia perinteiseen japanilaiseen populaarimusiikkiin. Yksi ainoista t\xc3\xa4ss\xc3\xa4 onnistuneista muusikoista oli Ky\xc5\xab Sakamoto kappaleellaan Ue o muite aruk\xc5\x8d ("Katsotaan yl\xc3\xb6s ja k\xc3\xa4vell\xc3\xa4\xc3\xa4n"), joka tunnetaan muualla maailmassa paremmin nimell\xc3\xa4 Sukiyaki. Jotkut taas p\xc3\xa4\xc3\xa4ttiv\xc3\xa4t soittaa suosittuja amerikkalaisia kappaleita japaniksi k\xc3\xa4\xc3\xa4nnetyill\xc3\xa4 sanoilla, mik\xc3\xa4 johti "cover popin" syntyyn. T\xc3\xa4m\xc3\xa4n genren suosio kuitenkin hiipui, kun radio ja televisio antoivat jokaiselle mahdollisuuden kuunnella ja katsoa alkuper\xc3\xa4isi\xc3\xa4 muusikoita. Karaoke-konsepti ja sen suuri suosio juontavat suureksi osaksi juurensa cover pop -ilmi\xc3\xb6st\xc3\xa4._NEWLINE_1970-luvun alkupuolelta 1980-luvun puoliv\xc3\xa4liin menness\xc3\xa4 huomio siirtyi yksinkertaisista kitaralla s\xc3\xa4estetyist\xc3\xa4 kappaleista monimutkaisempiin sovituksiin, jotka tunnetaan "uutena musiikkina". Sosiaalisten viestien sijaan laulut keskittyiv\xc3\xa4t nyt rakkauteen ja muihin henkil\xc3\xb6kohtaisiin tapahtumiin. Kaksi tunnettua uuden musiikin artistia ovat Takuro Yoshida ja Yosui Inoue._NEWLINE_1980-luvulla termi\xc3\xa4 "city pop" alettiin k\xc3\xa4ytt\xc3\xa4\xc3\xa4 suurkaupunkiteemojen ymp\xc3\xa4rill\xc3\xa4 py\xc3\xb6riv\xc3\xa4st\xc3\xa4 pop-musiikista. Erityisesti Tokio toimi inspiraation l\xc3\xa4hteen\xc3\xa4 genrelle. Rajanveto city popin ja uuden musiikin v\xc3\xa4lille on vaikeaa, ja monet kappeleet kuuluvatkin molempiin kategorioihin. Termist\xc3\xa4 wasei pop ("Japanissa syntynyt pop") tuli nopeasti sek\xc3\xa4 city popin ett\xc3\xa4 uuden musiikin k\xc3\xa4sitt\xc3\xa4v\xc3\xa4 ilmaus. 1990-luvun puoliv\xc3\xa4liin menness\xc3\xa4 taas J-popista tuli yleinen termi kuvaamaan suosituimpia kappaleita. Rokkarit, kuten vuosikymmeni\xc3\xa4 suosittuna pysytellyt laulaja Eikichi Yazawa, kuuluivat l\xc3\xb6yh\xc3\xa4sti t\xc3\xa4h\xc3\xa4n kategoriaan valtavirtaa noudattelevampien naispuolisten pop-idolien, kuten "tanssikuningattarien" Y\xc5\x8dko Oginomen ja h\xc3\xa4nen seuraajansa laulaja-lauluntekij\xc3\xa4 Chisato Moritakan, mukana. Hikaru Genji, vaikutusvaltainen rullaluisteleva poikab\xc3\xa4ndi tuli my\xc3\xb6s suosituksi t\xc3\xa4h\xc3\xa4n aikaan, ja jotkut sen j\xc3\xa4senist\xc3\xa4 tulivat itsen\xc3\xa4isestikin tunnetuiksi. _NEWLINE_Vuonna 1980 Eikichi Yazawa, tavoitellen maailmanlaajuista menestyst\xc3\xa4, allekirjoitti sopimuksen Warner Pioneer -levy-yhti\xc3\xb6n kanssa ja muutti Yhdysvaltain l\xc3\xa4nsirannikolle. H\xc3\xa4n teki albumit Yazawa, It\'s Just Rock n\' Roll ja Flash in Japan, jotka kaikki julkaistiin maailmanlaajuisesti mutta jotka eiv\xc3\xa4t olleet taloudellisesti kovin menestyksekk\xc3\xa4it\xc3\xa4. Mega-idoli Seiko Matsuda, joka pysyi erityisen suosittuna l\xc3\xa4pi 1980-luvun, saavutti hieman parempaa menestyst\xc3\xa4 englanninkielisill\xc3\xa4 kappaleilla vuonna 1991 ilmestyneell\xc3\xa4 Eternal -albumillaan. H\xc3\xa4n tuli Yhdysvaltain iltap\xc3\xa4iv\xc3\xa4lehtien otsikoihin suhteellaan New Kids on the Block -yhtyeen Donnie Wahlbergiin. Seikolla oli aikaisemmin hallussaan enn\xc3\xa4tys suurimmasta naisartistin Japanissa saavuttamasta m\xc3\xa4\xc3\xa4r\xc3\xa4st\xc3\xa4 per\xc3\xa4kk\xc3\xa4isi\xc3\xa4 listan k\xc3\xa4rkisijoituksia, mutta t\xc3\xa4m\xc3\xa4n enn\xc3\xa4tyksen rikkoi my\xc3\xb6hemmin Ayumi Hamasaki. _NEWLINE_1980-luvun lopulla suosioon nousi yksi Japanin kaikkien aikojen suosituimmista rock-yhtyeist\xc3\xa4, Chage & Aska. Yhtye oli massiivisen suosittu laulaja-lauluntekij\xc3\xa4-duo, joka koostui Chagesta (Sh\xc5\xabji Shibata) ja Ry\xc5\x8d Askasta (Shigeaki Miyazaki). He julkaisivat sarjan per\xc3\xa4kk\xc3\xa4isi\xc3\xa4 superhittej\xc3\xa4 1980- ja 1990-luvuilla ja nousivat Aasian suosituimmaksi rockyhtyeeksi. Heid\xc3\xa4n kiertueensa Asian Tour II / Mission Impossible oli kaikkien aikojen suurin japanilaisen yhtyeen konserttikiertue \xe2\x80\x93 liput kaikkiin 61 konserttiin Japanissa, Hong Kongissa, Singaporessa ja Taiwanilla myytiin loppuun ensimm\xc3\xa4isen p\xc3\xa4iv\xc3\xa4n aikana. Askaa pidet\xc3\xa4\xc3\xa4n nyky\xc3\xa4\xc3\xa4n laajalti yhten\xc3\xa4 Japanin suurimmista lauluntekij\xc3\xb6ist\xc3\xa4. Japanilaisen tanssipopin nousun my\xc3\xb6t\xc3\xa4 1990-luvun keski- ja loppupuolella Namie Amuron ja Tetsuya Komuron kaltaisten artistien johdolla Chage & Askan tyypisten rockyhtyeiden suosio on hiipunut._NEWLINE_Poikab\xc3\xa4ndi SMAP l\xc3\xb6i l\xc3\xa4pi 1990-luvulla yhdistelm\xc3\xa4ll\xc3\xa4 television "talent"-ohjelmia ja singlej\xc3\xa4. Yhdest\xc3\xa4 b\xc3\xa4ndin laulajasta, Takuya Kimurasta, tuli my\xc3\xb6hemmin suosittu yleisesti "Kimutakuna" tunnettu n\xc3\xa4yttelij\xc3\xa4. 1990-luvun loppuun menness\xc3\xa4 suosioon nousi tytt\xc3\xb6b\xc3\xa4ndi Morning Musume sarjalla julkaisuja, joista tuli myyntihittej\xc3\xa4 jo ennen julkaisemistaan. Naisryhm\xc3\xa4t kuten Morning Musume ja SPEED myiv\xc3\xa4t teknopopillaan miljoonia levyj\xc3\xa4. 1980-luvun tytt\xc3\xb6b\xc3\xa4ndi Onyanko Clubin osoittamaan tyyliin Morning Musume jakautui useiksi alaryhmittymiksi, joiden j\xc3\xa4senet ovat olleet suosittuja t\xc3\xa4h\xc3\xa4n p\xc3\xa4iv\xc3\xa4\xc3\xa4n saakka. _NEWLINE_R&B:st\xc3\xa4 tuli Japanissa suosittua 1990-luvun lopussa nuoren laulaja-lauluntekij\xc3\xa4 Hikaru Utadan debytoitua singlell\xc3\xa4\xc3\xa4n Automatic/time will tell. H\xc3\xa4nen ensimm\xc3\xa4inen albuminsa, First Love, myi noin 9\xc2\xa0500\xc2\xa0000 kappaletta, mik\xc3\xa4 teki siit\xc3\xa4 kaikkien aikojen parhaiten myyneen japanilaisen albumin ja maan parhaiten myyneen esikoislevyn. Hikarun myydess\xc3\xa4 miljoonia R&B:ll\xc3\xa4\xc3\xa4n pop-musiikki s\xc3\xa4ilyi suosittuna naispuolisten sooloartistien, kuten japanin parhaiten myyv\xc3\xa4n naisartistin Ayumi Hamasakin, BoAn sek\xc3\xa4 Mai Kurakin ja Ami Suzukin johdolla._NEWLINE_2000-luvun alussa R&B- ja hip hop -vaikutteet ovat enenev\xc3\xa4ss\xc3\xa4 m\xc3\xa4\xc3\xa4rin ly\xc3\xb6neet l\xc3\xa4pi japanilaisessa musiikissa. Monessa tapauksessa kappaleiden sanoitukset ovat muuttuneet aiempaa uskaliaimmiksi, ja yksinkertaisilla aiheilla aloittaneet artistit ovat sis\xc3\xa4llytt\xc3\xa4neet musiikkiinsa rohkeampia ja provokatiivisempia teemoja. J-hiphop ja -rockyhtyeet kuten ORANGE RANGE sek\xc3\xa4 Ketsumeishi ovat Oricon-listojen huipulla joidenkin vanhempien pop/rockyhtyeiden kuten Mr.Childrenin, B\'zin ja Southern All Starsin kanssa. Nykyisi\xc3\xa4 listoja hallitsevat p\xc3\xa4\xc3\xa4asiassa miesartistit kuten Ken Hirai naisten esitt\xc3\xa4m\xc3\xa4n popin suosion hiivuttua 1990-luvulta, mutta laulajat kuten Kumi K\xc5\x8dda, BoA, Ayumi Hamasaki, Ai \xc5\x8ctsuka, Mika Nakashima sek\xc3\xa4 Utada Hikaru p\xc3\xa4\xc3\xa4sev\xc3\xa4t viel\xc3\xa4 suurimmalla osalla julkaisujaan listojen huipulle. J-popilla on my\xc3\xb6s kasvava indie-skene, jota edustaa muun muassa pop/R&B -laulaja Koiko.\n_START_SECTION_\nVaikutus populaarikulttuuriin\n_START_PARAGRAPH_\nJ-pop on keskeinen osa japanilaista populaarikulttuuria. Sit\xc3\xa4 k\xc3\xa4ytet\xc3\xa4\xc3\xa4n kaikkialla: animessa, kaupoissa, mainoksissa, elokuvissa, radio-ohjelmissa, televisio-ohjelmissa ja videopeleiss\xc3\xa4. Jotkut TV-ohjelmat k\xc3\xa4ytt\xc3\xa4v\xc3\xa4t J-pop-kappaleita alku- ja lopputekstiens\xc3\xa4 taustamusiikkina. Animessa ja muissa televisio-ohjelmissa, erityisesti japanilaisissa TV-draamoissa, alku- ja loppulauluja saatetaan vaihtaa jopa nelj\xc3\xa4 kertaa vuodessa. Koska suurimmalla osalla ohjelmista on sek\xc3\xa4 alku- ett\xc3\xa4 lopetuskappaleet, yhdell\xc3\xa4 show\xe2\x80\x99lla voi yhden esityskauden aikana olla kahdeksan eri tunnusmusiikkia. _NEWLINE_Pelk\xc3\xa4st\xc3\xa4 julkaistujen kappeleiden valtavasta m\xc3\xa4\xc3\xa4r\xc3\xa4st\xc3\xa4 johtuen J-popin kasvot muuttuvat jatkuvasti. Monet artistit julkaisevat vain yhden albumin ja muutaman singlen vaipuakseen pian unohduksiin. Huipulla pysytteleminen pidemp\xc3\xa4\xc3\xa4n on eritt\xc3\xa4in vaikeaa, ja vuosikymmenen ajan suosionsa s\xc3\xa4ilytt\xc3\xa4neit\xc3\xa4 artisteja pidet\xc3\xa4\xc3\xa4n erinomaisen suosittuina. Yli 15 vuotta pinnalla pysyneet yhtyeet kuten Dreams Come True, Chage & Aska, B\'z, Southern All Stars, the pillows, SPITZ ja TUBE sek\xc3\xa4 sooloartistit kuten NOKKO, Seiko Matsuda, Chisato Moritaka ja Eikichi Yazawa ovat valtavia menestystarinoita._NEWLINE_Viime aikoina J-pop on tullut muunkin maailman tietoisuuteen paitsi yleisen japanilaisen kulttuurin suosion, my\xc3\xb6s videopelien kautta.'